Video: Drama in hof waar pastoor verskyn‘n Skermskoot uit die video. ŉ Onbekende vrou het Dinsdag vir drama in die hooggeregshof in Port Elizabeth gesorg toe polisiebeamptes haar fisiek uit die hofgebou moes dra waar ŉ Nigeriese pastoor op aanklagte van mensehandel verskyn het. Die voorval is op video vasgevang waar die vrou met Peter Plaatjies, speurder van die Valke, argumenteer en weier om die gebou te verlaat. Daar word verneem die vrou is ŉ lidmaat van die Jesus Dominion International Church en het haarself valslik voorgedoen as ŉ lid van pastoor Timothy Omotoso se sekuriteitspan. Die vrou het geweier om die hofgebou te verlaat en het geskree en geskop terwyl beamptes haar by die gebou uitgedra het. Sy het geweier om ná die onderonsie met verslaggewers te praat. Talle gemeentelede het buite die gebou saamgedrom en kon nie die hofverrigtinge bywoon nie, aangesien daar geen meer plek in die volgepakte hofsaal was nie. Omotoso (58) en sy twee medebeskuldigdes, Lusanda Solani (36) en Zukiswa Sitho (28), staan tereg op altesaam 63 aanklagte van onder meer mensehandel, verkragting, seksuele aanranding, rampokkery en sameswering om ŉ ander persoon te help om ŉ seksuele misdaad uit te voer. Die twee vroue word daarvan aangekla dat hulle Omotoso gehelp het om landwyd jong meisies te werf wat na bewering vir seksueel uitgebuit is. Die pastoor is op 20 April verlede jaar by die Port Elizabeth-lughawe deur lede van die Valke in hegtenis geneem.